RAAMLEPING nr 6-27/2023/59

(*hiliseima digitaalallkirja kuupäev)*

Riigimetsa Majandamise Keskus, registrikood 70004459, keda esindab RMK juhatuse 01.09.2020. a otsusega nr 1-32/71 kinnitatud RMK kinnisvaraosakonna põhimääruse punkti 5.4.6 alusel Andrus Lauren (edaspidi Ostja), ühelt poolt,

ja

Baltyre Eesti AS registrikood 10015161, keda esindab juhatuse liige Heiki Kulu, kes tegutseb seaduse ja põhikirja alusel (edaspidi Müüja),

keda nimetatakse edaspidi käesolevas Lepingus Pool või koos Pooled,

sõlmisid avatud menetlusega riigihanke „Rehvid 2023-2“ (viitenumber 270852, DHS-i nr. 1-47.2942) tulemusel käesoleva Lepingu (edaspidi nimetatud Leping) alljärgnevas:

1. **Lepingu objekt**

1.1 Lepingu eesmärgiks on rehvide (edaspidi ka Kaup) müük, tarnimine ja kohalevedu Müüjalt Ostjale Lepingus sätestatud tingimustel ja korras.

1. **Hankelepingu sõlmimise tingimused**
   1. Pärast raamlepingu sõlmimist on hankijal õigus esitada raamlepingu pooltele konkreetse kauba ostmiseks pakkumuse esitamise ettepanek ehk viia hankelepingu sõlmimise vajaduse ilmnemisel läbi raamlepingus ettenähtud toimingud selgitamaks välja edukas pakkumus konkreetse kauba osas ja sõlmida eduka pakkumuse esitajaga hankeleping.
      1. Üldreeglina korraldatakse raamlepingu alusel hankelepingu sõlmimiseks mini­konkurss. Esimese lepinguaasta esmase tellimuse pakkumuse maksumus, mille alusel sõlmitakse ka esmase tellimuse hankeleping on 63 001,00 eurot (ilma käibemaksuta).
      2. Raamlepingu sõlmimisele järgnevalt on hankijal õigus osta esmases tellimuses (hankedokumendi punkt 6) nimetatud kaupu RHS § 30 lg 6 p. 1 alusel. Hankija sõlmib hankelepingu selle pakkujaga, kelle algses riigihankes esitatud pakkumuse maksumus, mille alusel on sõlmitud raamleping, on madalaim ning hankelepingu maksumuseks on esmane maksumus, mille alusel on sõlmitud raamleping. Ühtlasi on see ka konkurss esmase tellimuse (talverehvid) hankelepingu sõlmimiseks. Juhul, kui võrdselt madalaima maksumusega pakkumuse on esitanud rohkem kui üks pakkuja, selgitatakse pakkuja, kellega sõlmitakse hankeleping, nende pakkujate vahel liisuheitmise teel. Liisuheitmise koht ja kord teatatakse eelnevalt pakkujatele ning nende volitatud esindajatel on õigus viibida liisuheitmise juures.
      3. Hankija võib lisaks eeltoodud võimalustele sõlmida hankelepingu raamlepingu pooleks oleva vabalt valitud pakkujaga (RHS § 30 lg 8). Sellisel alusel sõlmitud hankelepingute kogumaksumus ei tohi ületada 20 % kogu raamlepingu maksumusest ja iga sellise hankelepingu maksumus peab olema väiksem kui riigihanke piirmäär. Pakkumuse hinnaks on sel juhul selle pakkuja algses riigihankes esitatud pakkumuse hinna aluseks olnud esmane maksumus, mille alusel on sõlmitud raamleping.
   2. Punktis 2.1.1. nimetatud minikonkursside läbiviimise kord:
      1. Hankija esitab minikonkursi raames pakkumuse esitamise ettepaneku kõikidele raamlepingu osalistele läbi eRHR registri. Selleks edastab hankija raamlepingu pooltele läbi eRHR-i elektrooniliselt andmed tellitava kauba kirjelduse, koguse, tarneaja ja vajadusel tarnekohtade kohta ning vajadusel ka muude tingimuste kohta. Hankija rakendab minikonkursside läbiviimisele riigihangete seaduses sätestatut.
      2. Minikonkursside käigus ostetavad rehvid, selle tarneajad, vajadusel teadaolevad tarnekohad (üle Eesti RMK kontorid või muud toimimiskohad), -tingimused, kogus, müügiperiood ja ostetavatele rehvidele kohaldatavad nõuded esitatakse vajadusel minikonkursside käigus ja kirjeldatakse iga minikonkursi käigus eraldiseisvalt.
      3. Pakkuja ei või minikonkursil esitatavas pakkumuses esitada täiendavaid tingimusi, kui nii ei ole ette nähtud minikonkursi tingimustes. Minikonkursse viiakse läbi vastavalt hankija reaalsele vajadusele hankija poolt otsustavatel aegadel. Hankijale mittesiduvalt võib näitlik minikonkursside läbiviimise sagedus olla näiteks kaks korda kalendriaastas. Pakkumuse esitamise ettepaneku esitamine kõikidele raamlepingu osalistele ei tähenda, et ühegi sellise ettepaneku saanud raamlepingu osalise suhtes ei kohaldu mõni hankelepingu sõlmimisest keeldumise alus vastavalt raamlepingule.
      4. Hankija annab mõistliku tähtaja esitada pakkumusi raamlepingu alusel, arvestades hankelepingu eseme keerukust ja pakkumuste esitamiseks vajalikku aega.
      5. Hankija kohaldab pakkuja kõrvaldamise aluste kontrollimisel riigihangete seaduses sätestatut. Minikonkursilt kõrvaldatud pakkujaga sõlmitud raamlepingu võib hankija samal alusel ennetähtaegselt üles öelda ilma etteteatamistähtaega järgimata.
      6. Raamlepingu osalisteks olevad pakkujad esitavad hankijale läbi eRHR-i pakkumused. Hankija kontrollib pakkujate vastavust minikonkursil esitatud tingimustele ja pakkumuste vastavust. Hankija teavitab raamlepingu osalisi raamlepingu alusel hankelepingu sõlmimisest läbi eRHR-i. Hankija sõlmib minikonkursi tulemusel hankelepingu pakkujaga, kes vastab minikonkursil esitatud tingimustele ja kes on esitanud madalaima maksumusega minikonkursi tingimustele vastava pakkumuse või muude minikonkursil kehtestatud hindamiskriteeriumite kohaselt soodsaima minikonkursi tingimustele vastava pakkumuse, välja arvatud kui ei esine mõnda hankelepingu sõlmimisest keeldumise alust vastavalt raamlepingule.
      7. Juhul, kui võrdsete maksumustega pakkumuste esitamise tõttu osutuks minikonkursil edukaks rohkem kui üks pakkumus, kasutatakse eduka pakkumuse väljaselgitamiseks liisuheitmist. Liisuheitmise koht ja ajakava teatatakse eelnevalt pakkujatele ning nende volitatud esindajatel on õigus viibida liisuheitmise juures.
      8. Hankija võib lükata tagasi kõik minikonkursil esitatud pakkumused, kui need on hankija jaoks ebamõistlikult kallid või odavad; kui hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele; kui langeb ära vajadus hanke järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt investeeringute eelarve muutmisest; kui ei esitata ühtegi vastavat pakkumust.
      9. Hankija jätab endale õiguse osta sarnaseid asju väljaspool raamlepingut vastavalt vajadusele.
2. **Kauba üleandmine ja vastuvõtmine** 
   1. Müüja annab Ostjale nõuetekohase Kauba üle Hankelepingus märgitud sihtkohtades ja Hankelepingus märgitud tähtaegadeks.
   2. Kauba vastuvõtmisel vormistavad Pooled Kauba üleandmise-vastuvõtmise akti, millele kirjutavad alla Poolte esindajad. Üleandmise-vastuvõtmise aktile alla kirjutamise hetkest läheb Müüjalt Ostjale üle kauba omandiõigus.
   3. Ostja on kohustatud Kauba üleandmisel selle 15 tööpäeva jooksul üle vaatama.
   4. Ostja esitab Müüjale oma pretensioonid (edaspidi nimetatud **Vastuväited**) seoses Kauba mittevastavusega hankelepingule 15 (viieteistkümne) tööpäeva jooksul arvates Kauba üleandmisest Müüja poolt.
   5. Kaup loetakse Ostja poolt vastu võetuks, kui Ostja ei ole esitanud Vastuväiteid punktis 3.3 nimetatud tähtaja jooksul.
   6. Juhul, kui Ostja esitab oma Vastuväited, peab Müüja tegema Kaubas vastavad parandu­sed või asendused Ostja määratud tähtaja jooksul. Sellisel juhul loetakse Kaup vastu võetuks, kui Müüja on teinud parandused ja Ostjal ei ole enam Vastuväiteid.
   7. Pärast Kauba vastuvõtmist Ostja poolt on Müüjal õigus Hankelepinguga kokkulepitud tasule.
3. **Müüja õigused ja kohustused**
   1. Müüja kohustub omal kulul tarnima Kauba Hankelepingus märgitud sihtkohtadesse ja Hankelepingus märgitud tähtaegadeks.
   2. Müüja esitab peale üleandmise-vastuvõtmise akti allkirjastamist mõlema Poole poolt Ostjale arve üleantud kauba eest tasumiseks.
   3. Müüjal on õigus saada üle antud Kauba eest Lepingus ja Hankelepingus kokkulepitud tasu.
   4. Müüja kohustub tarnima kauba korrektselt, selliselt, et oleks välistatud selle kahjustumine või rikkumine. Pakend või rehv peab olema tähistatud selliselt, et on tuvastatav selle mõõduandmed, tarneaadress ja hankija struktuuriüksus, millise kasutuses olevale sõidukile on rehv mõeldud.
   5. Müüja tagab Kauba vastavuse kehtestatud kvaliteedinõuetele, omades seda tõendavaid tootjatehase ja muid samaväärseid sertifikaate.
4. **Ostja õigused ja kohustused**
   1. Ostja on kohustatud tasuma Müüja poolt vastavalt Lepingule esitatud arved 14 (neljateist) kalendripäeva jooksul arvates vastava arve saamisest. Ostja kannab tasumisele kuuluvad summad Müüja poolt esitatud arvel näidatud pangakontole.
   2. Ostjal on õigus nõuda Müüjalt Lepinguga sätestatud kohustuste täitmist ning pidada Müüjale tasumisele kuuluvast summast kinni leppetrahv.
   3. Ostjal on õigus jooksvalt kontrollida Kauba tarne käiku. Müüja on kohustatud kohe­selt informeerima Ostjat Kauba tarne käigus tekkinud probleemidest ning nõutama Ostja juhiseid ja informatsiooni.
   4. Ostja määrab oma esindaja nõustama Kauba tarnet, Müüjale vajaliku informat­siooni andmiseks ning kauba kvaliteedi kontrollimiseks. Ostja esindajaks on RMK Transpordispetsialist Mihkel Merimaa.
5. **Raamlepingu maksumus** 
   1. Raamlepingu maksumus Raamlepingu kehtivusaja jooksul selle alusel sõlmitavate Hankelepingute (tellimuste) kogumaksumus. Raamlepingu maksimaalne võimalik kogumaksumus on kuni 700 000 eurot, millele lisandub käibemaks. Ostja ei ole kohustatud tellima Kaupa kogu nimetatud summa ulatuses. Raamlepingu lõplik hind kujuneb Raamlepingu kehtivuse ajal vastavalt sõlmitud Hankelepingutele (Tellimustele).
6. **Hind**
   1. Kauba hind on Müüja poolt minikonkursil pakutud hind, samuti esmase tellimuse puhul riigihankemenetluses esitatud pakkumuses pakutud hind.
   2. Ostja tasub Kauba eest Müüja arve alusel vastavalt arvel toodud juhistele.
   3. Arve esitamise aluseks on Poolte vahel allkirjastatud Kauba vastuvõtmise aktid.
   4. Ostja kohustub tasuma arve mitte hiljem kui 14 (neljateist) kalendripäeva jooksul arve saamise kuupäevast.
   5. Kauba vastuvõtmise akt koostatakse peale Kauba vastuvõtmist. Juhul kui Ostjal on pretensioone Kauba suhtes, siis koostatakse Kauba vastuvõtmise akt pärast pretensioonide lahendamist.
7. **Poolte vastutus**
   1. Pooled vastutavad oma Lepingust tulenevate kohustuste rikkumise eest, kui rikkumine on põhjustatud süüliselt.
   2. Juhul, kui Müüja viivitab Kauba üleandmisega üle kokkulepitud tähtaja, on Ostjal õigus nõuda leppetrahvi tasumist, mille suuruseks on 0,15% Lepingu kohaselt Müüjale maksta­vast tasust iga üleandmisega viivitatud kalendripäeva eest, kuid kokku mitte rohkem kui 30 (kolmkümmend) protsenti Müüjale makstavast kogutasust. Ostjal on õigus Kauba eest tasumisel vähendada Müüjale makstavat tasu leppetrahvi summa võrra, teostades tasaarvelduse.
   3. Juhul, kui Ostja viivitab Müüjale tasu maksmisega üle kokkulepitud tähtaja, on Müüjal õigus nõuda viivist summas 0,15% tasumisega viivitatud summast iga tasumisega viivitatud kalendripäeva eest, kuid mitte rohkem, kui 30 (kolmkümmend) protsenti tasu­misega viivitatud summast.
   4. Ostja peab esitama Lepingust tuleneva leppetrahvi nõude Müüjale hiljemalt 3 (kolme) kuu jooksul arvates päevast, mil Ostjal tekkis leppetrahvi nõude esitamise õigus.
8. **Lepingu lõppemine ja lõpetamine** 
   1. Raamleping sõlmitakse tähtajaga 48 kuud või lepingu rahalise mahu täitumiseni, sõltuvalt sellest kumb tingimus saabub varem. Leping lõpeb, kui Lepingust tulenevad Poolte kohustused on mõlemapoolselt täielikult ja nõuetekohaselt täidetud (va garantiiaeg, mis kehtib kuni garantiiaja lõpuni).
   2. Kui Kauba tarnel on ilmselt selge, et seda ei tehta nõuetekohaselt, on Ostjal õigus määrata Müüjale tähtaeg puuduste kõrvaldamiseks, selle mittetäitmisel aga kas Le­pingust taganeda ja nõuda kahjude hüvitamist.
   3. Juhul, kui Müüja ei ole Kaupa Ostjale üle andnud hiljemalt 1 (ühe) kuu möödumisel arvates kokkulepitud Kauba üleandmise tähtajast, on Ostjal õigus ilma Müüjale kokkulepi­tud tasu maksmata Lepingust ühepoolselt taganeda ja nõuda sisse Lepinguga ettenähtud lep­petrahv ning lisaks ka tekitatud kahju.
9. **Teadete edastamine**
   1. Lepinguga seotud teated edastatakse telefoni või e-kirja teel lepingus märgitud e-posti aadressile. Kontaktandmete muutusest on pool kohustatud informeerima teist poolt kohe peale muutuse toimumist.
   2. E-kirja teel edastatud teated peetakse kättetoimetatuks teate edastamisele järgnevast tööpäevast alates. Lepingust taganemise avaldused ja lepingu rikkumise korral teisele poolele esitatavad nõudekirjad peavad olema kirjalikus vormis. Kirjaliku vormiga on võrdsustatud digitaalselt allkirjastatud elektrooniline dokument. Viimane vorminõue on täidetud ka juhul, kui teade edastatakse e-kirja teel.
10. **Lõppsätted**
    1. Leping jõustub allkirjastamisest mõlema Poole poolt.
    2. Kõik Lepingu muudatused jõustuvad pärast nende allakirjutamist mõlema Poole poolt allakirjutamise momendist või Poolte poolt kirjalikult määratud tähtajal.
    3. Lepinguga seonduvaid eriarvamusi ja vaidlusi lahendavad pooled eelkõige läbirääkimiste teel. Kui lepingust tulenevaid vaidlusi ei õnnestu lahendada poolte läbirääkimistega, lahen­datakse vaidlus õigusaktidega kehtestatud korras.
    4. Lepingu juurde kuuluvad selle sõlmimise hetkel järgmised lisad:
       1. Lisa 1 – hankelepingu vorm
       2. Lisa 2 – esmane tellimus (esmase tellimuse spetsifikatsioon)
    5. Leping on allkirjastatud digitaalselt.

**Poolte andmed ja allkirjad:**

|  |  |
| --- | --- |
| **Ostja** | **Müüja** |
|  |  |
| Riigimetsa Majandamise Keskus | Baltyre Eesti AS |
| Registrikood 70004459 | Registrikood 10015161 |
| Mõisa/3, Sagadi küla, Haljala vald, | Tartu maakond, Kambja vald, Õssu küla, Lootuse tn 3, 61713 |
| 45403 Lääne-Viru maakond | Tel 7472652 |
| Tel 676 7500 | E-post heiki@baltire.ee |
| E-post [rmk@rmk.ee](mailto:rmk@rmk.ee) |  |
|  |  |
| (allkirjastatud digitaalselt) | (allkirjastatud digitaalselt) |
|  |  |
|  |  |
| Andrus Lauren | Heiki Kulu |